Zulfiya nomidagi Davlat mukofoti komissiyasining yangilangan tarkibini tasdiqlash to‘g‘risida

O‘zbekiston Respublikasi Prezidentining “Zulfiya nomidagi Davlat mukofotini ta’sis etish bo‘yicha takliflarni qo‘llab-quvvatlash to‘g‘risida”gi 1999-yil 10-iyundagi PF-2326-son Farmoniga o‘zgartirishlar kiritish haqida” 2018-yil 29-martdagi PF-5389-son Farmoniga muvofiq Zulfiya nomidagi Davlat mukofoti komissiyasi faoliyatini takomillashtirish, iste’dodli qizlarni tanlash va ularning iqtidorini turli yo‘nalishlarda namoyon qilish maqsadida Vazirlar Mahkamasi qaror qiladi:
 1. Zulfiya nomidagi Davlat mukofoti komissiyasining yangilangan tarkibi ilovaga muvofiq tasdiqlansin.
 2. Zulfiya nomidagi Davlat mukofoti komissiyasi (T. Narbayeva)ga komissiya a’zolari tomonidan iqtidorli qizlarning imkoniyatlarini namoyon qilish, ularning bilim va salohiyatlarini hayotga keng tatbiq etish borasidagi faoliyatini samarali tashkil etish, ushbu yo‘nalishda Zulfiya nomidagi Davlat mukofoti hududiy komissiyalariga amaliy yordam ko‘rsatish tavsiya etilsin.
 3. O‘zbekiston Respublikasi Vazirlar Mahkamasining “Zulfiya nomidagi Davlat mukofoti komissiyasining yangi tarkibini tasdiqlash to‘g‘risida” 2012-yil 31-yanvardagi 23-son qarori o‘z kuchini yo‘qotgan deb hisoblansin. 
 4. Mazkur qarorning bajarilishini nazorat qilish O‘zbekiston Respublikasi Bosh vazirining o‘rinbosari — O‘zbekiston Xotin-qizlar qo‘mitasi raisi T.K. Narbayeva zimmasiga yuklansin.